اسلام آباد (آن لائن) پاکستان مسلم لیگ( ن) پارینے کہ خواجہ برادران کیس اٹ سپریم کورٹ نا تاریخی فیصلہ آن پد نیب ادارہ چُٹا‘ احتساب تماشہ نا حقیقت اُلس نا مون آ بس، ملک اٹ نیب انا کمک اٹ سیاسی انجینئرنگ نا کوشست کننگ انگ ءِ، ہراڑے ناانصافی مریک او ملک چلینگ انگ کپک، نیب ادارہ نا ہچ ءُ کانودی ءُ جواز اس اف، پارلیمنٹ ءِ احتساب نا پُوسکن ءُ ادارہ اس جوڑ کروئی تمک، کانود سازی کن اپوزیشن تینا زمواری تے پورو کیرہ۔ دا خیال آتا درشانی ءِ مسلم لیگ (ن) نا راہشون و مسکوہی وزیراعظم شاہد خاقان عباسی، مسکوہی بنجائی وزیرک خواجہ سعد رفیق ،خواجہ آصف و احسن اقبال اواری ٹی پریس کانفرنس آن تران کرسا کرے۔ شاہد خاقان عباسی او وخت آ پارے کہ خواجہ برادران کیس اٹ عدالت نا فیصلہ تاریخی ءِ، سپریم کورٹ فیصلہ ٹی نیب نا حقیقت ءِ نوشتہ کرینے۔
